Storbrand har lagt Dyne-Larsens butik i Vejle Nord fuldstændig i aske få måneder før planlagt flytning

- Alt er ødelagt. Bygningen er udbrændt, og alt inventar og lagervarer er væk.

Sådan siger Martin Aamand fra Jysk-koncernens presseafdeling efter branden, som i formiddag har hærget Jysks forretning på Dandyvej i det nordlige Vejle.

- Det er meget omfattende. Alt tyder på, at branden har fortæret hele butikken, siger Martin Aamand.

Jysk har endnu ikke overblik over de økonomiske skader ud over, at de er massive.

Politiets brandteknikere går i gang med at opspore brandårsagen, så snart forholdene på brandstedet tillader det.

Kæmpe Jysk-brand under kontrol: Årsag uopklaret

Kæmpe Jysk-brand under kontrol: Årsag uopklaret

Branden er sket blot få dage, efter at Vejle Kommune gav Jysk endnu et af mange påbud om at lukke eller flytte forretningen.

I følge Vejle Amts Folkeblad havde Jysk fremskredne planer om at genåbne butikken i et nyt butikscenter på Solgave Allé tæt ved Bilka i nærheden.

Siden Jysk åbnede den nu nedbrændte filial på Dandyvej for syv år siden, har kommunen med en lokalplan i hånden, men uden held krævet, at den blev flyttet.

Nu sker det så formentlig helt af sig selv.

Se den voldsomme brand her. Video: Privat